Eroakirkosta-palvelun tiedottaja ihmettelee Helsingin kaupungin roolia moskeijahankkeessa.

Eroakirkosta-palvelun tiedottaja Petri Karisma ihmettelee Helsingin kaupungin rooli moskeijahankkeessa. Hän arvioi Ylen uutisjutun perusteella, että Helsinki on ilmeisesti antamassa moskeijalle tontin ilmaiseksi tai hyvin pientä korvausta vastaan.

– Tämä sotii erittäin pahasti uskontojen ja vakaumusten yhdenvertaisuutta vastaan. Helsingin kaupunki tuskin antaisi vapaa-ajattelijoille ilmaista tonttia. Uskonnoilla ei kuulu olla mitään erityisoikeuksia muihin vakaumuksiin verrattuna, Karisma toteaa tiedotteessaan.

Eroakirkosta-palvelun mukaan kirkosta eroaminen suurmoskeijan takia jatkuu. Keskiviikkona verkkopalvelun kautta erosi 288 jäsentä, kun palvelun mukaan normaalisti eroaa noin 60 henkilöä päivässä.

Palautteita eroakirkosta-palveluun on tullut reilun vuorokauden aikana yli 150 kappaletta. Niistä yli kaksi kolmasosaa on koskenut Helsinkiin aiottua suurmoskeijaa.

Palvelun mukaan evankelisluterilaisen kirkon rooli suurmoskeijan tukijana on saanut ihmisiä eroamaan kirkosta.

Helsingin suurmoskeijahankkeessa ovat mukana kirkkohallituksen rahoittama Kulttuuri- ja uskontofoorumi Fokus ry ja Helsingin Diakonissalaitos.